O‘rta Chirchiq tumani hokimi o‘rinbosari maktablar faoliyatiga asossiz aralashganligi uchun hayfsan oldi

2020-yilning 22-yanvar kuni ijtimoiy tarmoqda “Hokimlik Prezident qaroriga zid ravishda maktablarda tekshiruv o‘tkazmoqda” mavzusida maqola e’lon qilindi. Xalq ta’limi vazirning nazorat-huquqiy xizmati tomonidan holat yuzasidan o‘rganish ishlari tashkil qilindi, deb xabar beradi vazirlik matbuot xizmati.

Aniqlanishicha, Toshkent viloyati O‘rta Chirchiq tumani hokimi o‘rinbosari Sultonov Farhod Akromovichning buyrug‘i asosida tuman moliya, DSENM va Yoshlar ittifoqi faollaridan iborat ishchi guruh shakllantirilib, dars mashg‘ulotiga xalal bergan holda tumandagi 6 ta umumta’lim maktablarida tekshiruv o‘tkazilgan.
Ishchi guruh a’zolari dars mashg‘ulotlariga xalaqit berib, o‘qituvchilarning konspekt daftarlari, darsga tayyorligi, kundaliklar, maktabda ijro va mehnat intizomiga rioya qilinishi hamda o‘quvchilarni darsdan tashqari mashg‘ulotlarga jalb etilish holatlarini tekshirgan.
Vazirning nazorat-huquqiy xizmati xodimlari ishtirokida joriy yilning 27-yanvar kuni O‘rta Chirchiq tumani hokimligida kengaytirilgan yig‘ilish o‘tkazilib, tuman hokimining o‘rinbosari F.A.Sultonovning noqonuniy harakati muhokama etildi.
O‘rganish natijalariga ko‘ra, O‘zbekiston Respublikasi Prezidentining 2018-yil 5-sentabrdagi “Xalq ta’limi tizimida boshqaruvning yangi tamoyillarini joriy etish chora tadbirlari to‘g‘risida” PQ-3931-sonli qarori hamda Vazirlar Mahkamasining 2019-yil 25-apreldagi 352-sonli qarori talablari buzilishiga yo‘l qo‘yilganligi ta’kidlandi.
Muhokama yakuniga ko‘ra, tuman hokimining o‘rinbosari F.A.Sultonovga umumiy o‘rta ta’lim maktablar faoliyatiga asossiz aralashganligi, pedagog xodimlarning sha’ni va qadr-qimmati kamsitilishiga yo‘l qo‘yganligi uchun tuman hokimi O.Nurmatovning 19-sonli farmoyishi bilan O‘zbekiston Respublikasi Mehnat kodeksining 181-moddasiga muvofiq hayfsan intizomiy jazosi e’lon qilindi.